### NN 13/2017 (10.2.2017.), Odluka o koordinaciji aktivnosti unutar okvira za gospodarsko upravljanje Europske unije

VLADA REPUBLIKE HRVATSKE

315

Na temelju članka 24. stavaka 1., 2. i 3. i članka 31. stavka 2. Zakona o Vladi Republike Hrvatske (»Narodne novine«, br. 150/11, 119/14 i 93/16), članaka 121. i 148. Ugovora o funkcioniranju Europske unije (Službeni list Europske unije C 83/1, 30. 3. 2010.), članka 1. stavka 3. Uredbe (EU) br. 1175/2011 Europskog parlamenta i Vijeća od 16. studenoga 2011. o izmjeni Uredbe (EZ) br. 1466/97 o jačanju nadzora stanja proračuna i nadzora i koordinacije ekonomskih politika (Službeni list Europske unije L 306/12, 23. 11. 2011.) i članka 6. stavka 1. Uredbe (EU) br. 1176/2011 Europskog parlamenta i Vijeća od 16. studenoga 2011. o sprečavanju i ispravljanju makroekonomskih neravnoteža (Službeni list Europske unije L 306/25, 23. 11. 2011.), Vlada Republike Hrvatske je na sjednici održanoj 9. veljače 2017. godine donijela

ODLUKU

O KOORDINACIJI AKTIVNOSTI UNUTAR OKVIRA ZA GOSPODARSKO UPRAVLJANJE EUROPSKE UNIJE

I.

Ovom Odlukom utvrđuje se institucionalni okvir i postupci povezani s koordinacijom aktivnosti unutar okvira za gospodarsko upravljanje Europske unije – Europski semestar na razini Vlade Republike Hrvatske.

Cilj je osigurati koordinaciju politika i mjera koje su obuhvaćene gospodarskim nadzorom, npr. makroekonomske neravnoteže i financijska pitanja, reforme koje su potrebne za poticanje rasta i stvaranja novih radnih mjesta u okviru strategije Europske unije za pametan, održiv i uključiv rast (u daljnjem tekstu: Strategija EU 2020).

II.

Koordinacija aktivnosti unutar okvira za gospodarsko upravljanje Europske unije – Europski semestar podrazumijeva:

– sinkronizirani model rada ministarstava i drugih središnjih tijela državne uprave po pitanju definiranja proračunskih i gospodarskih prioriteta te reformskih mjera za njihovu provedbu

– utvrđivanje zajedničkih ciljeva i instrumenata za rješavanje pitanja makroekonomskih neravnoteža i financijskih poteškoća povezano s procedurom prekomjernog proračunskog deficita, uzimajući u obzir komplementarnosti i učinke prelijevanja među fiskalnim i strukturnim politikama

– suradnju i ispunjavanje obveza koje proizlaze iz sudjelovanja Republike Hrvatske u Europskom semestru, godišnjem ciklusu usklađivanja i nadzora proračunskih, makroekonomskih i strukturnih politika država članica na razini Europske unije

– praćenje napretka u provedbi mjera za postizanje utvrđenih ciljeva na području pametnog, održivog i uključivog rasta.

III.

Ovom se Odlukom osniva Međuresorna radna skupina za Europski semestar (u daljnjem tekstu: Radna skupina), radi provedbe i praćenja aktivnosti iz točke II. ove Odluke.

IV.

U Radnu skupinu imenuju se:

– dr. sc. Martina Dalić, potpredsjednica Vlade Republike Hrvatske i ministrica gospodarstva, poduzetništva i obrta, predsjednica Radne skupine

– dr. sc. Ivan Kovačić, potpredsjednik Vlade Republike Hrvatske i ministar uprave

– Davor Ivo Stier, potpredsjednik Vlade Republike Hrvatske i ministar vanjskih i europskih poslova

– dr. sc. Zdravko Marić, ministar financija

– dr. sc. Tomislav Ćorić, ministar rada i mirovinskoga sustava

– Gabrijela Žalac, ministrica regionalnoga razvoja i fondova Europske unije

– prof. dr. sc. Pavo Barišić, ministar znanosti i obrazovanja

– prof. dr. sc. Milan Kujundžić, ministar zdravstva

– Nada Murganić, ministrica za demografiju, obitelj, mlade i socijalnu politiku

– Lovro Kuščević, ministar graditeljstva i prostornoga uređenja

– Ante Šprlje, ministar pravosuđa

– dr. sc. Slaven Dobrović, ministar zaštite okoliša i energetike

– dr. sc. Goran Marić, ministar državne imovine.

Radna skupina, po potrebi, u svoj rad može uključiti i predstavnike Hrvatske narodne banke te drugih nadležnih tijela i institucija, kao i gospodarsko-socijalnih partnera.

V.

Zadaće Radne skupine su:

– utvrđivanje srednjoročnih i kratkoročnih prioriteta proračunske i gospodarske politike te s tim povezano reformskih mjera

– priprema nacionalnih akata planiranja u okviru Europskog semestra – Programa konvergencije i Nacionalnog programa reformi te izvješća sukladno utvrđenom kalendaru Europskog semestra na razini Europske unije

– praćenje provedbe i učinkovitosti utvrđenih reformskih mjera i aktivnosti

– praćenje provedbe Posebnih preporuka Vijeća Europske unije za Republiku Hrvatsku (u daljnjem tekstu: Preporuka)

– koordinirani razvoj i definiranje politika usmjerenih na ispravljanje makroekonomskih neravnoteža i fiskalnu održivost, poticanje rasta i stvaranja novih radnih mjesta te postizanje nacionalnih ciljeva Strategije EU 2020

– utvrđivanje godišnjeg programa za instrument Europske unije »Program podrške strukturnim reformama«

– razmjena informacija i komunikacija s gospodarskim i socijalnim partnerima prilikom definiranja politika i pripreme nacionalnih akata planiranja u okviru Europskog semestra

– koordinacija ostalih poslova predviđenih okvirom za gospodarsko upravljanje Europske unije.

VI.

Za razradu mjera i aktivnosti sukladno prioritetima i ciljevima koje je utvrdila Radna skupina, provedbu i izvještavanje, zaduženi su koordinatori za Europski semestar.

Koordinatorima za Europski semestar imenuju se:

– mr. sc. Ivana Jakir-Bajo, pomoćnica ministra financija i glavna državna rizničarka – za područje javnih financija, financijski sustav, makroekonomski i fiskalni okvir

– Zdravko Zrinušić, pomoćnik ministra financija – ravnatelj Porezne uprave – za područje poreznog sustava

– mr. sc. Marko Pavić, državni tajnik u Ministarstvu rada i mirovinskoga sustava – za područje mirovinskoga sustava, tržišta rada te za glavni cilj Strategije EU 2020 vezan uz zapošljavanje

– Tomislav Dulibić, državni tajnik u Ministarstvu zdravstva – za područje sustava zdravstva

– dr. sc. Marin Strmota, državni tajnik u Ministarstvu za demografiju, obitelj, mlade i socijalnu politiku – za područje sustava socijalne zaštite te za glavni cilj Strategije EU 2020 vezan uz siromaštvo

– dr. sc. Mihovil Škarica, državni tajnik u Ministarstvu uprave – za područje reforme javne uprave

– Krunoslav Katičić, državni tajnik u Ministarstvu državne imovine – za područje upravljanja državnom imovinom

– Nataša Mikuš Žigman, državna tajnica u Ministarstvu gospodarstva, poduzetništva i obrta – za područje poslovnog okruženja i tržište usluga

– Maja Grubišin, državna tajnica u Ministarstvu pravosuđa – za područje reforme pravosuđa

– doc. dr. sc. Matko Glunčić, državni tajnik u Ministarstvu znanosti i obrazovanja – za područje obrazovanja te za glavni cilj Strategije EU 2020 vezan uz istraživanje i razvoj i uz glavni cilj Strategije EU 2020 vezan uz obrazovanje

– Dunja Magaš, državna tajnica u Ministarstvu graditeljstva i prostornoga uređenja – za područje graditeljstva i prostornoga uređenja

– Ante Čikotić, državni tajnik u Ministarstvu zaštite okoliša i energetike – za glavni cilj Strategije EU 2020 vezan uz klimatske promjene te za glavni cilj Strategije EU 2020 vezan uz energetiku

– Dragan Jelić, pomoćnik ministrice regionalnoga razvoja i fondova Europske unije – za područje EU fondova

– Boris Zelenika, savjetnik u Uredu za zakonodavstvo – za područje unaprjeđenja zakonodavnog planiranja i procjenu učinaka propisa.

VII.

Zadaće koordinatora za Europski semestar su:

– razrada reformskih mjera i aktivnosti sukladno prioritetima i ciljevima koje je utvrdila Radna skupina za Europski semestar

– podrška u pripremi nacionalnih akata planiranja u okviru Europskog semestra – Programa konvergencije i Nacionalnog programa reformi, plana provedbe Nacionalnog programa reformi i Preporuka te izvješća prema Vladi Republike Hrvatske i Europskoj komisiji

– koordinacija provedbe reformskih mjera u području za koje su nadležni

– izrada godišnjeg programa za instrument Europske unije »Program podrške strukturnim reformama«

– podrška u pripremi stajališta i izlaganja hrvatskih predstavnika u radnim tijelima Vijeća Europske unije povezano s provedbom reformskih mjera

– provedba te mjesečno izvještavanje Radne skupine o napretku u provedbi reformskih mjera, mjera za provedbu Preporuka, provedbi projekata u okviru »Programa podrške strukturnim reformama« te mjera za postizanje ciljeva Strategije EU 2020.

Koordinatori za Europski semestar o svojem radu, vezano uz zadaće iz stavka 1. ove točke odgovaraju ministru, odnosno čelniku drugog središnjeg tijela državne uprave koji ih je imenovao te predsjednici Radne skupine.

VIII.

Ured predsjednika Vlade Republike Hrvatske, u suradnji s Ministarstvom gospodarstva, poduzetništva i obrta, obavlja stručne i koordinativne poslove za Radnu skupinu, prati i koordinira provedbu Europskog semestra u Republici Hrvatskoj te u tim poslovima blisko surađuje s Ministarstvom financija i drugim tijelima u sustavu.

Ministarstva, druga središnja tijela državne uprave i ostale relevantne institucije s obzirom na točku II. ove Odluke, dužne su o svim aktivnostima povezanim s točkom II. ove Odluke mjesečno izvijestiti predsjednicu Radne skupine.

IX.

Predsjednica Radne skupine jednom mjesečno, na zatvorenom dijelu sjednice Vlade Republike Hrvatske izvještava članove Vlade Republike Hrvatske o provedbi Nacionalnog programa reformi, u skladu s Poslovnikom Vlade Republike Hrvatske (»Narodne novine«, br. 154/11, 121/12, 7/13, 61/15 i 99/16).

Predsjednica Radne skupine polugodišnje podnosi pisano izvješće Vladi Republike Hrvatske o napretku u provedbi reformskih mjera i ostvarivanja ciljeva Strategije EU 2020.

Vlada Republike Hrvatske predstavit će Program konvergencije i Nacionalni program reformi Hrvatskome saboru, Odboru za europske poslove.

X.

U skladu s politikama transparentnosti i pozitivnim propisima Republike Hrvatske u pogledu pristupa dokumentima i informacijama, Vlada Republike Hrvatske će na svojoj internetskoj stranici polugodišnje objavljivati informacije o napretku u provedbi reformskih mjera i ostvarivanja ciljeva Strategije EU 2020.

XI.

Zadužuje se Ured predsjednika Vlade Republike Hrvatske da, u suradnji s Ministarstvom gospodarstva, poduzetništva i obrta, o ovoj Odluci, na odgovarajući način, izvijesti sva nadležna ministarstva, druga nadležna središnja tijela državne uprave i druge relevantne institucije u vezi točke II. ove Odluke.

XII.

Stupanjem na snagu ove Odluke prestaje važiti Odluka o koordinaciji aktivnosti unutar okvira za gospodarsko upravljanje Europske unije i sustavnom praćenju razvojnih inicijativa i projekata od osobitog strateškog značaja (»Narodne novine«, broj 22/16).

XIII.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/17-04/32

Urbroj: 50301-25/14-17-2

Zagreb, 9. veljače 2017.

Predsjednik
mr. sc. Andrej Plenković, v. r.